โบรกฯมอง SET วันนี้ซึมตามภูมิภาค หวั่น “โควิด” ฉุดเศรษฐกิจฟื้นช้า
โบรกฯมอง SET วันนี้ซึมตามภูมิภาค หวั่น “โควิด” ฉุดเศรษฐกิจฟื้นช้า
10 ก.ค. 2563

นายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ บล.ทิสโก้ กล่าวว่า ตลาดหุ้นไทยเช้านี้คาดว่าจะแกว่งในทิศทางซึมลง คล้ายตลาดหุ้นในภูมิภาคเอเชียที่เช้านี้เคลื่อนไหวในแดนลบกัน จากปัจจัยกดดันการแพร่ระบาดไวรัสโควิด-19 โดยเฉพาะในสหรัฐฯที่จำนวนผู้ติดเชื้อยังเพิ่มขึ้นต่อเนื่อง และจำนวนผู้เสียชีวิตก็เพิ่มขึ้นมาเฉียด 1,000 คน/วัน สูงสุดในรอบ 1 เดือน ทำให้วิตกมาตรการคลายล็อกดาวน์และการฟื้นตัวเศรษฐกิจจะไม่ต่อเนื่อง อาจส่งผลให้การฟื้นตัวทางเศรษฐกิจสะดุดได้
ส่วนบ้านเราก็เริ่มมีปัจจัยการเมืองที่จะต้องติดตามดูหลังจากที่ 4 กุมาร ซึ่งเป็นทีมเศรษฐกิจของรัฐบาล ได้ลาออกจากการเป็นสมาชิกพรรคพลังประชารัฐแล้ว ก็จะนำไปสู่การปรับคณะรัฐมนตรี ซึ่งก็ต้องรอดูว่าจะเรียกความเชื่อมั่นได้มากแค่ไหน
อย่างไรก็ดีสัปดาห์หน้าให้ติดตามการทยอยประกาศผลประกอบการของกลุ่มแบงก์, กลุ่มประเทศผู้ส่งออกน้ำมัน (โอเปก) จะหารือในเรื่องการลดกำลังการผลิต ซึ่งจะครบอายุข้อตกลงในสิ้นเดือนนี้, ติดตามการประชุมธนาคารกลางยุโรป (ECB) และการประชุมธนาคารกลางญี่ปุ่น (BOJ)
พร้อมให้แนวรับ 1,350-1,355 จุด ส่วนแนวต้าน 1,370-1,380 จุด